‘আয়নাঘর’ পরিদর্শনে ইউনুস

ওয়েব ডেস্ক: বাংলাদেশের (Bangladesh) প্রাক্তন প্রধানমন্ত্রী শেখ হাসিনার (Seikh Hasina) আমলের গোপন বন্দিশালা ‘আয়না ঘর’ দেখতে গেলেন অন্তর্বর্তী সরকারের প্রধান উপদেষ্টা মুহাম্মদ ইউনুস। সরকারের বেশ কয়েকজন উচ্চপদস্থ আধিকারিকরাও ছিলেন তাঁর সঙ্গে।

আয়নাঘরে ঢুকে বিভিন্ন গোপন কক্ষ ঘুরে দেখেন ইউনুস। তাঁর দফতর থেকে এ সংক্রান্ত একাধিক ছবি প্রকাশ করা হয়েছে। এদিন তাঁর সঙ্গে ছিলেন অন্তর্বর্তী সরকারের আইন, বিচার ও সংসদ সংক্রান্ত উপদেষ্টা আসিফ নজরুল, পরিবেশ, বন ও জলবায়ু পরিবর্তন মন্ত্রকের উপদেষ্টা সৈয়দা রিজওয়ানা হাসান, গৃহ ও গণপূর্ত উপদেষ্টা আদিলুর রহমান খান।

আরও পড়ুন: দুর্নীতির তালিকায় ৯৬ নম্বরে ভারত! আরও নিচে বাংলাদেশ, পাকিস্তান

গত ৫ আগস্ট আওয়ামী লীগের নেত্রী শেখ হাসিনা বাংলাদেশের প্রধানমন্ত্রীর পদ থেকে ইস্তফা দেন। দেশ ছেড়ে পালিয়ে আসেন ভারতে। তারপর ৮ আগস্ট গঠিত হয় ইউনুসের নেতৃত্বাধীন অন্তর্বর্তী সরকার। হাসিনার সময়কালে বহু সাধারণ মানুষের উপর অত্যাচার হয়েছে বলে অভিযোগ তোলে অন্তর্বর্তী সরকার। উঠে আসে আয়নাঘরের কথা।

অভিযোগ, হাসিনার আমলে কেউ সরকার বা আওয়ামী লীগের বিরোধিতা করলেই তাঁদের গ্রেফতার করা হত। সরকার একটি বন্দিশালা তৈরি করেছিল। যেখানে ধৃত ব্যক্তিদের বিনা বিচারে দিনের পর দিন আটকে রাখা হত। বাংলাদেশের সরকার এমন এক বন্দিশালা তৈরি করেছিল যেখানে গুম করে দেওয়া হত বলে অভিযোগ। ইউনুস তদন্তের নির্দেশ দেয়। গঠন হয় নয়া তদন্ত কমিশন। বুধবার ইউনূসের সঙ্গে ওই তদন্ত কমিশনের সদস্যেরাও ‘আয়নাঘর’ পরিদর্শন করেছেন। ছিলেন বাংলাদেশী সাংবাদিকরাও।